Video: Wiele vir skillie | Maroela Media
Video: Wiele vir skillie
Pedro met sy splinternuwe agterstel (Foto: Skermgreep uit die video)
Pedro die skilpad is óf 'n ongeluksvoël óf 'n waaghals. Toe sy eienaar, Sandra Taylor, hom aanvanklik aangeneem het, was een van sy agterpote vermis – maar niemand het geweet hoe dit gebeur het nie.
Pedro het onlangs vir 'n paar maande verdwyn en toe hy weer by Sandra se huis opdaag, het hy sy oorblywende agterpoot ook verloor.
Sandra het hom na die Louisiana State University (LSU) se veeartseny-hospitaal in Baton Rouge in die VSA geneem. Die studente en veeartse het koppe bymekaar gesit en met 'n Lego-motorstelletjie en veilige gom 'n splinternuwe onderstel vir Pedro gebou.
"Dit was lekker om te sien hoeveel belangstelling hulle getoon het in die skilpad," het Sandra gesê. "Mense dink soms troeteldiere is net honde en katte. Dis baie vreemd om [by 'n veearts] in te stap met 'n skilpad en langs 'n hond te gaan sit, maar hulle was baie goedhartig en vriendelik."
Die veeartse het bevestig daar is niks medies fout met Pedro nie. "Die wond het baie mooi genees en hy kon op een of ander manier op sy eie, net met sy voorpote, oor die weg kom," het Kelly Rockwell, wat met haar internskap besig is by LSU, gesê.
Volgens haar het die eienaars aangedui dat hulle Pedro voorts slegs binnenshuis gaan hou, en daarom het 'n prostese soos 'n goeie plan geklink.
Rockwell en nog een van die studente, Sarah Mercer, het met die plan vorendag gekom hoe om die wiele aan Pedro vas te maak. "Al die studente het gehelp. Ons moes 'n spesiale as maak wat lank genoeg sou wees vir sy lyf. Ons het dit ook só gebou dat mens dit sal kan afhaal as mens Pedro moet skoonmaak."
Die gom wat hulle gebruik het, is soortgelyk aan die gom wat op perdehoewe gebruik word.
Mercer het gesê sy sal nooit die ervaring vergeet om Lego's te gebruik om 'n dier te help nie. "Om veeartsenykunde te studeer is moeilik, maar die oomblik wat ek daar saam met al my medestudente en mentors op die vloer gesit en van vreugde gelag het toe Pedro uiteindelik begin rol het, was 'n oomblik wat ek nooit sal vergeet nie."
Sandra het gesê Pedro pas baie maklik aan met sy nuwe prostese. "Hy het dadelik aangepas. Hy kan agteruit stoot, draai, vorentoe en agtertoe beweeg. Hy lyk baie gelukkig."